છેલ્લા કેટલાક દિવસથી દેશનાં વિવિધ રાજ્યમાં ચોમાસું સક્રિય બન્યું છે ત્યારે હવામાન વિભાગે આગાહી કરતાં જણાવ્યું છે કે ઉત્તર ભારત સહિત દેશનાં ૧૯ રાજ્યમાં આજે ભારે વરસાદ થાય તેવી સંભાવના છે. આ ઉપરાંત હિમાચલ પ્રદેશ, ઉત્તરાખંડ, બિહાર , અરુણાચલ પ્રદેશ, આસામ, સિક્કિમ અને મેઘાલયમાં આજે વરસાદ થાય તેવી આગાહી પણ કરવામાં આવી છે.જ્યારે બીજી તરફ રાજ્સ્થાનના બિકાનેરમાં ભારે વરસાદથી સ્થિતિ વણસી છે, જેમાં અનેક નદીઓની સપાટી વધી રહી છે. દરમિયાન પિથોરાગઢમાં વાદળ ફાટતાં આ વિસ્તારના સેરાઘાટ હાઇડ્રો પાવર પ્લાન્ટને ભારે નુકસાન થયું છે.રાજ્સ્થાનના બિકાનેરમાં સતત ત્રણ દિવસથી પડી રહેલા ભારે વરસાદથી અનેક વિસ્તારમાં મકાનો પડી ગયાં છે તેમજ રોડ પણ ધોવાઈ ગયા છે. ભારે વરસાદથી ગોડુમાં સરહદ તરફ જતા સ્ટેટ હાઈવે પર ૨૦ ફૂટ ગાબડું પડી જતાં આ વિસ્તારમાં વાહનવ્યવહાર ઠપ થઈ ગયો છે.જ્યારે છતરગઢ વિસ્તારમાં નહેર પાસેની જમીન ધસી પડતાં આ વિસ્તારમાં ભારે અફરાતફરી મચી ગઈ છે.